Enn mælist mengun í jarðvegi á Hofsósi þar sem bensínleki varð úr birgðatanki N1 fyrir tveimur árum. Umhverfisstofnun telur að frekari hreinsunaraðgerða sé þörf en sveitarstjórinn í Skagafirði gagnrýnir stofnunina fyrir seinagang í málinu.
Í desember 2019 neyddist fjölskylda á Hofsósi til að flytja úr húsi sínu vegna bensínmengunarinnar. Þá var lyktarmengun í verslun KS á Hofsósi auk þess sem loka þurfti veitingastað á staðnum vegna sömu mengunar. Umhverfisstofnun skilaði niðurstöðum úr rannsókn sinni vegna málsins í vikunni. Sigfús Ingi Sigfússon er sveitarstjóri í Skagafirði.
Þetta hefði þurft að gerast miklu fyrr og það þarf að grípa til aðgerða. Það er alveg ljóst. Við vonum að tíminn verði nýttur vel.
N1 hefur ráðist í ýmsar mótvægisaðgerðir. Leka olíutanknum var skipt úr fyrir nýjan, mengaður jarðvegur við stöðina var fjarlægður og nýjar eldsneytisdælur settar upp. Þá bauð fyrirtækið húseigendum að lofta út með sérstökum búnaði.
Umhverfisstofnun telur hins vegar að mengun sé enn á svæðinu þrátt fyrir hreinsunaraðgerðir og að frekari aðgerða sé þörf. Þá þurfi að tryggja að mengun sé innan skilgreindra heilsuverndarmarka. Stofnunin hefur krafist þess að N1 skili úrbótaáætlun ekki síðar en 10. maí.
Ég vona að þessu ljúki nú bara hérna í sumar og menn hreinsi þetta á mannsæmandi hátt og íbúar geti snúið til síns heima og fyrirtækið hafið starfsemi að nýju.
Umhverfisstofnun telur að frekari hreinsunaraðgerða sé þörf á Hofsósi þar sem bensínleki varð úr birgðatanki N1 fyrir tveimur árum. 